A Bizottság 1164/2002/EK rendelete
(2002. június 28.)
az 1646/2001/EK rendeletnek a cukorfinomító ipar 2002/2003-2005/2006. gazdasági évekre vonatkozó kiigazítási támogatása és kiegészítő alaptámogatása összegének meghatározása tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 680/2002/EK bizottsági rendelettel [1] módosított, a cukorágazat piacának közös szervezéséről szóló, 2001. június 19-i 1260/2001/EK tanácsi rendeletre [2] és különösen annak 38. cikke (6) bekezdésére,
mivel:
(1) Az 1260/2001/EK tanácsi rendelet 38. cikke (1) és (3) bekezdése úgy rendelkezik, hogy a 2001/2002-2005/2006. gazdasági években intervenciós intézkedésként a Közösség kedvezményes nyers nádcukor finomítóipara részére kiigazítási támogatást, a Franciaország tengerentúli megyéiben előállított nyers nádcukorra pedig kiegészítő alaptámogatást kell nyújtani.
(2) A 38. cikk (4) bekezdése megállapítja, hogy a kiigazítási támogatást és a kiegészítő alaptámogatást a cukoripar gazdasági trendjeinek, így különösen a fehér répacukor előállítása és a nyers nádcukor finomítása közötti árrés alakulásának figyelembevételével ki lehet igazítani. A 2000/2001. és az ezt megelőző gazdasági évekre a kiigazítási támogatás, illetve a kiegészítő támogatás többek között a vonatkozó tárolási díj alapján került meghatározásra. A 2001/2002. gazdasági évre nézve a tárolási költségek kompenzációjának rendszere törlésre került, az említett támogatások megállapítása pedig azon a feltevésen alapult, hogy a fent említett rendszer eltörlése nem volt hatással az előállítói és a finomítói árrés egyensúlyára, ezen túlmenően pedig folyamatban van annak a tanulmánynak az elkészítése, amely a két ágazat gazdasági fejlődéséről szól, különösen annak megállapítása céljából, hogy a két árrés alakulása mennyiben igazolja a kiigazítási támogatás, illetve a kiegészítő támogatás fenntartását.
(3) Az elvégzett elemzések alapján a finomítóiparnak juttatott támogatásnak továbbra is fenn kell tartania a fehér répacukor előállításával szemben az egyensúlyi helyzetet azon időszak során, amelyre a cukorágazatban az árak megállapításra kerültek, azaz a 2002/2003-2005/2006. gazdasági évre nézve. A 2001/2002. gazdasági évre megállapított támogatás mértéke arányban áll a - különösen a tárolási költségek kompenzációs rendszerének eltörlését követően - kialakult helyzet fejleményeivel.
(4) A Cukorpiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
Az 1646/2001/EK rendelet 3. cikke helyébe a következő szöveg lép:
"3. cikk
(1) Az 1260/2001/EK rendelet 38. cikke (1) és (3) bekezdésében említett kiigazítási támogatás és kiegészítő alaptámogatás - a 38. cikk (4) bekezdésében említett kiigazítás eredményeként - a 2002/2003-2005/2006. gazdasági évre a fehércukorban kifejezett cukor 100 kg-jaként 2,92 euró összegben kerül rögzítésre.
(2) Ezt az értéket az 1260/2001/EK rendelet 38. cikke (4) bekezdésével összhangban akkor lehet kiigazítani, ha a gazdasági feltételek, különösen az aktuális kamatlábak valamelyik érintett gazdasági év kezdetét megelőzően jelentős mértékben eltérnek az eredeti érték rögzítésének idején fennálló kamatlábaktól."
2. cikk
Ez a rendelet az Európai Közösségek Hivatalos Lapjában való kihirdetése napján lép hatályba.
Rendelkezéseit 2002. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. június 28-án.